b'\n_START_ARTICLE_\nCastelul Teleki din C\xc4\x83p\xc3\xa2lna\xc8\x99\n_START_PARAGRAPH_\nCastelul Mocioni-Teleki este un edificiu localizat \xc3\xaen comuna C\xc4\x83p\xc3\xa2lna\xc8\x99, Arad. A apar\xc8\x9binut familiei Mocioni, ultima membr\xc4\x83 a familiei c\xc4\x83s\xc4\x83torindu-se cu un membru al familiei con\xc8\x9bilor Teleki._NEWLINE_Ansamblul castelului este clasat pe lista monumentelor istorice din jude\xc8\x9bul Arad cu cod LMI AR-II-a-A-00594.\n_START_SECTION_\nIstoric\n_START_PARAGRAPH_\nCastelul a fost ridicat de c\xc4\x83tre familia nobiliar\xc4\x83 de origine arom\xc3\xa2n\xc4\x83 Mocioni, proprietar\xc4\x83 a domeniului. Familia Mocioni, prin reprezentantul ei, Constantin Mocioni, un preot ortodox, pleac\xc4\x83 din Macedonia stabilindu-se \xc3\xaen Ungaria. Cei cinci fii ai sai fac comer\xc8\x9b la Budapesta \xc8\x99i str\xc3\xa2ng o avere consistent\xc4\x83. Doi dintre ei, Andrei \xc8\x99i Mihai, sunt \xc3\xaennobila\xc8\x9bi de \xc3\x8emp\xc4\x83ratul Iosif al II-lea \xc8\x99i sunt str\xc4\x83mo\xc8\x99ii celor dou\xc4\x83 ramuri ale familiei: de Mocioni \xc8\x99i de Foeni._NEWLINE_\xc3\x8en istoria comunei C\xc4\x83p\xc3\xa2lna\xc8\x99 conteaz\xc4\x83 ramura lui Mihai de Mocioni. El a locuit ini\xc8\x9bial \xc3\xaen Tokay, \xc3\xaen Ungaria, unde avea case \xc8\x99i p\xc4\x83m\xc3\xa2nturi. Fii s\xc4\x83i au fost \xc3\xaennobila\xc8\x9bi de c\xc4\x83tre Francisc I. \xc3\x8en a treia genera\xc8\x9bie a acestei ramuri, Mihai (1811-1890) se c\xc4\x83s\xc4\x83tore\xc8\x99te, \xc3\xaen 1836, cu veri\xc8\x99oara sa, Ecaterina de Foeni, unific\xc3\xa2nd cele dou\xc4\x83 familii. Tat\xc4\x83l Ecaterinei, Ioan Mocioni de Foeni, cump\xc4\x83r\xc4\x83 \xc3\xaen 1853 de la con\xc8\x9bii Zichy domeniul de 6000 iug\xc4\x83re de la C\xc4\x83p\xc3\xa2lna\xc8\x99 cu suma de 260.000 florini. Acolo s-au stabilit cei doi, domeniul ajung\xc3\xa2nd \xc3\xaen posesia familiei Mocioni._NEWLINE_Cei doi so\xc8\x9bi vor ridica un palat \xc3\xaen stil francez. At\xc3\xa2t timp c\xc3\xa2t a tr\xc4\x83it, Ecaterina a fost o figur\xc4\x83 dominant\xc4\x83 a C\xc4\x83p\xc3\xa2lna\xc8\x99ului, sprijinind-ul pe fratele sau, Andrei, \xc3\xaen sus\xc8\x9binerea tuturor manifesta\xc8\x9biilor culturale rom\xc3\xa2ne\xc8\x99ti din vremea sa, amenaj\xc3\xa2nd \xc3\xaentr-una din camerele castelului o farmacie, medicamentele fiind oferite \xc8\x9b\xc4\x83ranilor de pe domeniu. _NEWLINE_Ast\xc4\x83zi, \xc3\xaen castel func\xc8\x9bioneaz\xc4\x83 un sanatoriu.\n_START_SECTION_\nCastelul\n_START_PARAGRAPH_\nSituat \xc3\xaen centrul satului, castelul are parter \xc8\x99i etaj. Planurile palatului au fost \xc3\xaentocmite \xc3\xaen 1867 de arhitectul vienez Otto Wagner, fiind restaurat \xc3\xaen anul 1964. Fa\xc8\x9bada decorat\xc4\x83 cu patru coloane de piatr\xc4\x83 \xc8\x99i capiteluri corintice av\xc3\xa2nd \xc3\xaen cele trei spa\xc8\x9bii c\xc3\xa2te o u\xc8\x99\xc4\x83 considerabil\xc4\x83, iar deasupra lor c\xc3\xa2te o fereastr\xc4\x83 p\xc4\x83trat\xc4\x83, este prev\xc4\x83zut\xc4\x83 deasupra \xc3\xaen toat\xc4\x83 lungimea cu o coroni\xc8\x9b\xc4\x83 artistic dantelat\xc4\x83. U\xc8\x99ile comunic\xc4\x83 \xc3\xaentre salonul castelului \xc8\x99i spa\xc8\x9bioasa teras\xc4\x83, la care accesul din exterior este asigurat de dou\xc4\x83 trepte de marmur\xc4\x83 \xc3\xaen form\xc4\x83 de semicerc. \xc3\x8enconjurat de un parc spa\xc8\x9bios, castelul are \xc3\xaen fa\xc8\x9b\xc4\x83 statuia unui cerb._NEWLINE_\xc3\x8en anii 30, domeniul de la C\xc4\x83p\xc3\xa2lna\xc8\x99 va fi vizitat de c\xc4\x83l\xc4\x83torul englez Patrick Leigh Fermour, \xc3\xaen cadrul faimoasei sale c\xc4\x83l\xc4\x83torii prin Europa. Acesta va include o ampl\xc4\x83 descriere a atmosferei de la palat \xc8\x99i a familiei contelui Teleki \xc3\xaen Between the Woods and the Water, cartea pe care o va scrie c\xc3\xa2teva decenii mai t\xc3\xa2rziu. Patrick Leigh Fermour aminte\xc8\x99te aici, al\xc4\x83turi de numeroasele c\xc4\x83r\xc8\x9bi rare din biblioteca palatului, \xc8\x99i colec\xc8\x9bia de fluturi a contelui Teleki, de altfel un entomolog pasionat.'